# Editorial La Galera

Editorial La Galera és un segell editorial català fundat el 1963 per Andreu Dòria i Dexeus, amb els objectius bàsics de promocionar una literatura infantil i juvenil de qualitat, moderna, d'acord amb una pedagogia renovadora, i el servei a l'escola catalana i a la cultura de Catalunya. Durant els anys seixanta i setanta va publicar llibres d'aleshores autors novells com Sebastià Sorribas, Josep Vallverdú, Joaquim Carbó, Emili Teixidor i Gabriel Janer Manila, que la van convertir en punt de referència no sols a Catalunya sinó també a la resta d'Espanya. I és que La Galera va formar part d'un canvi literari iniciat a principis dels anys seixanta en què participaren escriptors, editorials, escoles, mestres i mitjans de comunicació.
El 1992 es van integrar dins de la Fundació Enciclopèdia Catalana. La societat es va tornar cada cop menys lectora a causa de l'aparició de referents culturals nous. A més, cada vegada hi havia més títols d'aquí i de fora i es feia difícil distingir la literatura de qualitat. A tot això, cal afegir que els mitjans de comunicació dedicaven cada cop menys espai a la literatura en general, i a la literatura infantil i juvenil en concret. Malgrat la situació, La Galera va aconseguir sobreviure, mentre moltes altres editorials germanes van haver de tancar les portes definitivament. I ho va fer renovant i actualitzant el seu fons literari i renovant i creant col·leccions, per respondre així a les necessitats de diferents generacions de nens i nenes. Aquest increment del fons i de les col·leccions s'ha centrat, sobretot, els darrers anys en dos eixos bàsics de l'editorial: la narrativa i els àlbums il·lustrats, els dos puntals de La Galera també en l'actualitat.
Es va mantenir com a editorial fins al 2022, any en què es va dissoldre la societat mercantil i va passar a ser un segell editorial del Grup.

## Fons editorial

Des de la seva fundació, La Galera ha publicat més de 1.500 títols i ha creat més d'un centenar de col·leccions. Durant els anys setanta van promoure la col·lecció A poc a poc i el llibre Viatge per la història de Catalunya, de Maria Novell i Oriol Vergés, il·lustrat per Fina Rifà, que constituí tota una fita. Els anys vuitanta i noranta van promoure les col·leccions El Cargol i El Bagul. Molts dels llibres que ha publicat s'han traduït al castellà i alguns a l'aragonès, l'asturià, el gallec, l'èuscar, el francès, l'anglès, l'italià, l'alemany, el sard, el finès, el portuguès, l'eslovè i el rus.

## Premis

La seva tasca de difusió de la literatura catalana entre els més joves li ha valgut nombrosos reconeixements, com el Premi Nacional del Llibre, atorgat per la Generalitat de Catalunya i que ha rebut en diverses ocasions, el Premi Crítica Serra d'Or i la Creu de Sant Jordi, rebuda el 1988.
A més, convoca cada any un dels premis de narrativa infantil més antic i de més prestigi de la literatura catalana: el Premi Josep Maria Folch i Torres de novel·les per a nois i noies, que té al seu càrrec des del 1965. Així mateix, convoca el Premi Joaquim Ruyra de narrativa juvenil, edita el premi Ciutat d'Olot i el premi Guillem Cifre de Colonya i, des del 1998, convoca el premi de contes per a infants Hospital Sant Joan de Déu, juntament amb l'Hospital i el Cercle de Lectors. A més, des de fa dos anys l'editorial atorga el Premio La Galera Jóvenes Lectores, el cinquè més ben dotat del país.

## Referències

* ↑ «Editorial La Galera». Gran Enciclopèdia Catalana. Barcelona: Grup Enciclopèdia Catalana.
* ↑ «La Galera Sa Editorial (extinguida)» (en castellà). eInforma. [Consulta: 31 juliol 2023].

## Enllaços externs

* Editorial La Galera - Lloc web oficial